இதுபற்றி, அவரது ஆதரவாளர்கள் சிலரிடம் பேசினோம், ``அண்ணன் எது பண்ணினாலும் வித்தியாசமாகத் தான் பண்ணுவார். எல்லோரும் காவிரி பிரச்னைக்காக போராட்டம், ஆர்ப்பாட்டம்ன்னு பண்றாங்க. எங்க அண்ணனும் அந்தக் கோரிக்கையை வலியுறுத்தி கட்சி தலைமை தஞ்சையில் நடத்திய உண்ணாவிரத போராட்டத்தில் கலந்து கொண்டார். அதேபோல், வரும் 18 ம் தேதி கரூரில் காவிரி மேலாண்மை வாரியம் அமைக்காத மத்திய அரசைக் கண்டித்து டி.டி.வி.தினகரனை அழைத்து வந்து கண்டன ஆர்ப்பாட்டம் நடத்த இருக்கிறார். அது ஒரு பக்கம் இருக்க, என்ன வேண்டுதல் வைத்து வேண்டிக்கொண்டாலும் அதை அப்படியே நிறைவேற்றித் தருபவள் தளவாபாளையம் மாரியம்மன். அதனால், காவிரி மேலாண்மை வாரியம் அமையவும், அ.தி.மு.க கட்சி டி.டி.வி.தினகரனுக்குக் கிடைக்கவும் வேண்டிக்கொண்டு இப்படி மாரியம்மன் கோயிலில் தீமிதித்திருக்கிறார் அண்ணன். கண்டிப்பாக அவருடைய வேண்டுதல் அத்தனையும் நிறைவேறும்" என்றார்கள்.